
Historisk Ørslevdag lørdag den 12. sept. 

Pressemeddelelse:

Igen i år har Ørslev Landsbylaug arrangeret Ørslevdag ved Kulturhuset på Terslevvej. 
Det bliver lørdag den 12. sept. kl. 9.30 til ca. 16.00. I år er temaet Ørslevs historie. 
Der vil være masser af aktiviteter – både historiske og nutidige. 
Forud for dagen kan man få udleveret en interaktiv historisk gådebog om Ørslev. Med den kan man løse spændende opgaver om historiske steder i Ørslev og samtidigt få en masse oplysninger om byen. Du kan få udleveret gådebogen 2/9, 3/9 og 4/9 ved Brugsen – alle dage kl. 16-18. Der udtrækkes gavekort til Brugsen på selve Ørslevdagen, så løsningsarket skal afleveres senest på dagen kl. 12.00.
Der bydes som start på Ørslevdagen gratis morgenbrød sponseret af Brugsen. 
Danmarks største hoppeborg er klar til leg hele dagen. 
For dem, der gerne vil vinde, er der tombola med meget flotte præmier givet af erhvervsdrivende i Ørslev, Haslev og Ringsted.
Der er diverse salgs- og oplysningsboder: kirken, vandværket, keramikholdet, boder med lokale produkter og loppeboder. Desuden en historiebod, der fortæller om Ørslevs 1500-årige historie.
Der vil i løbet af dagen være både gamle og nye lege på pladsen for både børn og voksne.
Sulten og tørsten kan nemt slukkes! Brugsen sælger pølser og brød, øl og vand. Landsbylauget sælger kaffe, kager, popcorn og slushice. Vandværket uddeler flasker med vandværksvand.
Parkering er på boldbanen med indkørsel et stykke ude af Terslevvej. Se efter skilte. 
Efter aktiviteterne ved Kulturhuset, sluttes dagen af kl. 15.15 med Åben Have i Erlands Stenzoo på Stavskovvej 1, hvor Erland vil vise rundt i sin fantastiske sten- og naturpark. 
Alle fra nær og fjern er velkomne i løbet af dagen.
Du kan se et mere detaljeret program for dagen på www.oerslev.dk

